שרון ניסים

שרון ניסים (נולד ב-19 בינואר 1978) הוא עיתונאי, שדרן, קריין, מגיש ועורך ספורט ישראלי. ניסים החל את דרכו המקצועית בשנת 1998, כאשר במקביל לשירותו הצבאי בחיל הים החל לשדר ברדיו דרום ככתב במחלקת הספורט. במשך כשנה וחצי היה כתב ספורט כללי, ובהמשך סיקר את בית"ר באר שבע והתקדם עד לתפקיד מנהל מחלקת הספורט. בשנת 2000 החל לכתוב מדור ספורט בעיתון "משוב", ובהמשך במקומון "שבע" בבאר שבע. בשנת 2001 עברו משחקי הכדורגל בליגות הבכירות להיות משודרים בתחנות הרדיו האזוריות, בתוכנית "שערים ללא הפסקה", שהחליפה את "שירים ושערים". ניסים היה חלק מצוות השדרים של התוכנית לאורך כל תקופת שידורה, ואף נבחר בעונתה הראשונה לשדר המצטיין של התחנה וזכה לשדר את גמר גביע המדינה. שידורי התוכנית הופסקו לקראת עונת 2003/2004, לאחר שההתאחדות לכדורגל מכרה את זכויות השידור לחברת צ'רלטון בטלוויזיה, ושידור האירועים הספורטיביים עבר לשיטת "שלם וצפה". ניסים היה בסגל השדרים של צ'רלטון מיום תחילת השידורים, במסגרת התוכנית "שבת של כדורגל", ועם התרחבות השידורים החל לשדר גם משחקי כדורגל מאירופה. משחקו הראשון של ניסים כשדר ראשי בטלוויזיה היה משחקה הביתי של הפועל תל אביב נגד לידס יונייטד במסגרת הסיבוב השני של גביע אופ"א, שהתקיים בנובמבר 2002 בפירנצה, עקב האיסור על קבוצות ישראליות לאחר משחקים בישראל, בגלל המצב הביטחוני המתוח. נכון לשנת 2023, משדר ניסים כדורגל מישראל ומהעולם במסגרת ערוצי הטלוויזיה של צ'רלטון (ספורט 1, ספורט 2, ספורט 3 וספורט 4). עם הקמת ערוץ 10 בשנת 2003 קיבל ניסים הצעה להיות שותף לצוות ההקמה של הערוץ והפסיק לשם כך את לימודי התואר הראשון בתקשורת אותו התחיל בשנת 2000 במכללת ספיר. ניסים היה חלק מסגל חדשות 10, הגיש פינה יומית במהדורה המרכזית וכן שימש ככתב ועורך ספורט, שדר קווים ובהמשך גם שידר משחקים מלאים. בשנת 2007, לאחר סיום עבודתו בערוץ, השלים את לימודי התואר הראשון. ניסים היה בצוות ההקמה גם של אתר ynet בשנת 2003, והיה אחראי על סיקור אירועי הספורט בדרום, מאשדוד ועד אילת, בשנים הראשונות של האתר. כמו כן, היה מגיש בערוץ הקבוצות ששידר בכבלים ובלוויין במסגרת חבילת הספורט בין השנים 2001–2004. הוא הגיש את הרצועה היומית של הפועל באר שבע, ובהמשך גם של הפועל תל אביב. עבד גם כעיתונאי ספורט במעריב ובוואלה! ספורט. בשנת 2006 זכה ניסים בפרס באר שבע למצוינות של אגף הצעירים, בתחום התקשורת, מטעם כיוונים - החברה לתרבות הפנאי באר שבע. בשנת 2008 שידר לראשונה טורניר כדורגל בינלאומי גדול כאשר היה חלק מצוות שידורי ערוץ 10 לטורניר יורו 2008 באוסטריה ובשווייץ. ניסים היה אז בן 29 ובכך היה לשדר הצעיר ביותר ששידר טורניר כדורגל גדול. במקביל כתב באותה שנה טור קבוע ב"כלכליסט" בנושא הסתכלות על המונדיאל, ועל כדורגל בכלל, מזווית כלכלית. הוא המשיך לשמש כשדר גם בטורנירים נוספים בערוץ 10 ובערוצי צ'רלטון: יורו 2012, יורו 2016, יורו 2020 (שהתקיים בשנת 2021 בשל מגפת הקורונה). כמו כן שידר את משחקי מונדיאל 2018 במסגרת כאן - תאגיד השידור הישראלי. בשנת 2024, נבחר לסגל שדרי ערוץ ספורט 1 של חברת צ'רלטון לשידורי יורו 2024 בגרמניה, וכן נמנה עם צוות ערוץ החדשות I24NEWS, לסיקור שידורי המשחקים האולימפיים בפריז. ניסים מחליף לפרקים את אופירה אסייג בתוכנית הרדיו היומית שלה יחד עם אייל ברקוביץ', ששודרה תחילה ב-אקו 99FM, בהמשך עברה ל-103FM וכיום משודרת ברדיו תל אביב. נוסף על עבודתו בתקשורת, מרצה ניסים משנת 2009 במכללת ספיר, בלימודי תואר ראשון בתקשורת עם התמחות בעיתונות ורדיו. ניסים היה גם בסגל המרצים של תוכנית "מדיה וספורט" בקמפוס "שיאים", בית הספר להסמכות ספורט השוכן במרכז עלית לספורט שבאוניברסיטת תל אביב. התוכנית עסקה בסיקור אירועי ספורט במדיה, הפקה, צילום, בימוי ועריכת תוכן ווידאו. כמו כן, עוסק בהנחיה ובקריינות של סרטונים, קטעי קול ואירועים. ניסים נולד וגדל בבאר שבע, וכיום מתגורר במושב גילת. נשוי למיטל, ולהם 3 ילדים. מדיה וקבצים בנושא שרון ניסים בוויקישיתוף שרון ניסים, ברשת החברתית פייסבוק שרון ניסים, ברשת החברתית אקס (טוויטר) שרון ניסים, באתר ספורט 1 מירן שפילברג, "אין יותר טופ מזה", באתר "שבע", 13 ביוני 2018 שרון דינר, על הניסים ועל המגרש, באתר באר שבע נט, 20 בינואר 2022 שרון ניסים בפודקאסט "חולה על כדורגל", עם יוסי עדני, פרק 233 התוכנית "שערים ללא הפסקה" תשודר בחמש תחנות רדיו אזוריות, באתר "גלובס", 21 באוגוסט 2001 שרון דינר, צוות חדש ל"שבת של כדורגל", באתר "וואלה! ספורט", 19 בנובמבר 2003 שרון דינר, על הניסים ועל המגרש, באתר "באר שבע נט", 20 בינואר 2022 מירן שפילברג, "אין יותר טופ מזה", באתר "שבע", 13 ביוני 2018 מירן שפילברג, "אין יותר טופ מזה", באתר "שבע", 13 ביוני 2018 שרון ניסים סיים את תפקידו בחדשות 10, באתר "nrg מעריב", 19 ביוני 2007 מהשבוע הבא: רצועה יומית להפועל באר שבע בערוץ הקבוצות, באתר "וואלה! ספורט", 25 בפברואר 2004 ענת קם, הכל מתחיל היום, באתר "וואלה! ברנז'ה", 7 ביוני 2008 שרון ניסים, השחקן, המאמן והקבוצה שעשו את ליגת העל - בטלוויזיה, באתר "כלכליסט", 25 במאי 2008 שרון ניסים, איך מוציאים את הכדורגל בארץ מהבוץ, באתר "כלכליסט", 29 ביוני 2008 מירן שפילברג, "אין יותר טופ מזה", באתר "שבע", 13 ביוני 2018 יורו 2024 כבר כאן: כל השידורים בערוצי ספורט1, באתר "וואלה", 10 ביוני 2024 הידיעה על הצטרפותו של ניסים לצוות I24NEWS, מתוך חשבון הטוויטר של רן בוקר, 4 ביוני 2024 סגל תקשורת, באתר המכללה האקדמית ספיר אבי ולר, נמשך השת"פ בין קמפוס שיאים לאתר ONE, באתר "news1",‏ 20 במאי 2009